Kranglet om TV-spillet FIFA - nå har han fått fengselsstraff

– Han ville ta igjen, heter det i Halden tingrett.

Illustrajonsfoto. AP

29. april 2017

En mann er dømt til fem måneders fengsel etter at en slåsskamp brøt ut etter en FIFA-turnering i Halden.

Det skriver nettstedet Halden 24.

Det var i september 2014 at fire personer møttes på studenthjemmet i Halden for å spille TV-spillet FIFA.

FIFA er et fotballspill der man kan både spille mot computeren og venner. Det er vanlig å møtes til turneringer der man velger hvert sitt fotballag å spille med.

I dette tilfellet skulle det hele imidlertid eskalere til voldelige scener.

Les også Betent ordkrig mellom stjernene: – En juksepave som aldri bør få spille igjen

Skrudde av konsollen

På ett tidspunkt ønsket nemlig fornærmede i saken å starte turneringen på nytt. Denne beslutningen var tiltalte uenig i, men den fornærmede parten valgte likevel å skru av spillkonsollen.

Dette irriterte den tiltalte, som svarte med å dytte den fornærmede. Deretter kastet den fornærmede fjernkontrollen i hodet på tiltalte.

Fornærmede forlot til slutt leiligheten, og satt på en benk utenfor i en drøy halvtime. Så kom imidlertid den tiltalte løpende ut. De to partene i saken barket sammen ute, og begge skal ifølge retten ha ønsket å slåss.

Les også Løpetalentet Karoline er datter av to OL-deltagere: Orket ikke kommentarene fra de andre foreldrene

– Var sint

Ifølge flere kilder skal tiltalte utenfor leiligheten ha funnet en stokk som var rundt en meter lang og en neve tykk. Tiltalte slo stokken mot fornærmede, som løftet armen for å beskytte hodet sitt. Stokken traff armen så hardt at både armen og stokken knakk.

– Tiltalte har forklart at han slo fornærmede med stokken med vilje fordi han var sint. Han fortalte at han gjorde det fordi han ville ta igjen for fjernkontrollepisoden, heter det i retten.

Duoen fortsatte å utveksle slag også etter dette. Til slutt ble fornærmede kjørt til sykehuset, der det ble påvist armbrudd.

Halden tingrett kom til slutt til den konklusjon at passende straff for tiltalte er 5 måneders fengsel. Han måtte også betale 25.000 kroner i oppreisning.